Actorul american Steven Seagal a fost prezent marți la ceremonia de învestire a lui Vladimir Putin pentru un nou mandat de președinte al Rusiei, fosta vedetă de la Hollywood spunând că acesta este cel mai mare lider din lume, relatează mai multe ziare și agenții de presă din Rusia, inclusiv TASS.
„Tocmai am spus că este cel mai mare conducător, cel mai mare”, afirmă Seagal într-o înregistrare filmată la eveniment și distribuită pe larg pe rețelele de socializare. Întrebat ce părere are despre viitor, el spune că „ar fi cel mai bun” cu președintele Putin.
"He is the greatest world leader," said Steven Seagal. pic.twitter.com/v7rIVCxnTs
— Russian Market (@runews) May 7, 2024
Seagal a fost întrebat și ce le-ar spune americanilor în momentul de față despre Vladimir Putin, însă el a evitat să dea un răspuns direct, rezumându-se la a afirma că este foarte încântat să participe la ceremonia de învestire a sa.
Lenta, unul dintre cele mai populare site-uri de știri din Rusia, amintește că Seagal a fost prezent și la ceremonia de învestire a lui Putin ca președinte al Rusiei din 2018.
Putin l-a decorat pe Seagal cu Ordinul Rus al Prieteniei
În luna februarie a anului trecut Putin i-a acordat actorului în vârstă de 72 de ani Ordinul Rus al Prieteniei, una dintre cele mai înalte distincții ale Rusiei.
Decretul aferent publicat pe site-ul Kremlinului a menționat „activitatea” desfăşurată de Steven Seagal „în calitate de reprezentant special al Ministerului rus de Externe pentru legături umanitare cu Statele Unite şi cu Japonia”.
Actorul american, care își petrece o bună parte din an în Rusia, a revenit din nou în centrul unor controverse după ce i-a vizitat pe separatiștii pro-ruși din Donețk în august 2022 pentru a filma un documentar și a afirmat într-un mesaj video că ucrainenii au bombardat închisoarea de la Olenivka imediat după ce „unul dintre naziștii uciși a început să vorbească mult despre Zelenski și faptul că Zelenski a ordonat torturi și alte atrocități”.
Seagal a subliniat că presupusele acțiuni ale lui Zelenski nu doar că încalcă Convenția de la Geneva privind crimele de război, ci reprezintă și crime împotriva umanității.
„Așadar, dacă Zelenski a fost implicat în crime împotriva umanității, mă întreb dacă din acest motiv acest tip a fost 'rachetat' și ucis”, a concluzionat el.
Actorul american a obținut cetățenia rusă cu ani în urmă
În august 2018 Rusia l-a numit pe Seagal reprezentant special al Ministerului Afacerilor Externe de la Moscova, cu rolul de a „consolida” legăturile umanitare dintre SUA și Rusia, după ce cu doi ani înainte actorul american a primit un pașaport rusesc de la Vladimir Putin personal.
Acțiunea de PR a Kremlinului a venit la o lună după ce Steven Seagal primise cetățenia rusă.
În mai 2017 Ucraina i-a interzis actorului să intre pe teritoriul său timp de 5 ani, afirmând că acesta reprezintă o amenințare pentru siguranța sa națională.
Un an mai târziu Seagal afirma că este un reprezentant al intereselor președintelui Vladimir Putin și că și-ar dori să devină guvernator al unei regiuni rusești. Kremlinul nu i-a făcut însă nicio ofertă în acest sens.
Mai recent, el a vizitat la sfârșitul lunii martie supraviețuitori și familii ale victimelor atentatului terorist ce a avut loc la sala de concerte Crocus City Hall de la Moscova.
video...Actor Steven Seagal visited the victims of the Crocus terrorist attack in the hospital.
— Peacemaker (@peacemaket71) March 27, 2024
"We know the people who did it. I think we will know the people behind this [terrorist attack]. And I think Russia will set an example and the world will understand that you can't… pic.twitter.com/HmweYnzPB9